BOSNA I HERCEGOVINA
FEDERACIJA BOSNE I HERCEGOVINE
VRHOVNI SUD 
FEDERACIJE BOSNE I HERCEGOVINE
Broj: 65 0 Rs 942653 26 Rev
Sarajevo, 19.05.2026. godine 
				                                

	Vrhovni sud Federacije Bosne i Hercegovine u Sarajevu, u vijeću sastavljenom od sutkinja Amire Sadović, kao predsjednice vijeća, Silvane Brković-Mujagić i Snježane Malešević, kao članica vijeća, u pravnoj stvari tužiteljice Komore medicinskih biokemičara Federacije Bosne i Hercegovine, Sarajevo, Ul. Bolnička 25, koju zastupa Senka Kulović, odvjetnica iz Sarajeva, protiv tuženog Kantona Sarajevo, Vlada Kantona Sarajevo, Sarajevo, Ul. Reisa Džemaludina Čauševića 1, kojeg zastupa Pravobraniteljstvo Kantona Sarajevo, radi utvrđenja diskriminacije, v.sp. 10.100,00 KM, odlučujući o reviziji tužitelja izjavljenoj protiv presude Kantonalnog suda u Sarajevu, broj 65 0 Rs 942653 24 Rsž od 10.12.2025. godine, na sjednici vijeća održanoj 19.05.2026. godine, donio je slijedeću


P R E S U D U

Revizija se prihvata, drugostupanjska presuda preinačava na način da se odbijaju tužbeni zahtjevi koji glase:
„Utvrđuje se da su stupanjem na snagu Kolektivnog ugovora o pravima i obvezama poslodavaca i radnika u djelatnosti doktora medicine i stomatologije na teritoriji Kantona Sarajevo (Službene novine Kantona Sarajevo, broj 52/19) diskriminirani po osnovu obrazovanja članovi tužitelja – magistri farmacije specijalisti medicinske biohemije, čime je povrijeđeno njihovo pravo na jednako postupanje u oblasti radnih odnosa i to u dijelu kojim su utvrđeni veći  koeficijenti za obračun plate (član 37.);
           Utvrđuje se da su stupanjem na snagu Kolektivnog ugovora o pravima i obvezama poslodavaca i radnika u djelatnosti doktora medicine i stomatologije na teritoriji Kantona Sarajevo (Službene novine Kantona Sarajevo, broj 52/19) diskriminirani po osnovu obrazovanja članovi tužiteljice – magistri farmacije, specijalisti medicinske biokemije, čime je povrijeđeno njihovo pravo na jednako postupanje u oblasti radnih odnosa u djelu prava na duži tjedni odmor (članak 22 stavak 1), duži godišnji odmor (članak 24 stavak 1 t. c i d), duže plaćeno odsustvo (članak 29 st. 1, 2 i 3), duže neplaćeno odsustvo (članak 30 st. 1 i 3), pravo na plaću za vrijeme edukacije (članak 31), troškove edukacije (članak 32), prava na procenat uvećanja plaće za stečeno zvanje primarijus (članak 40 stavak 2 alineja 3), prava na veću naknadu za dežurstvo (članak 41), kumulaciju uvećanja plate temeljem uvjeta rada i neograničavanje na dane provedene na radu“.

Obvezuje se tužiteljica da tuženom na ime naknade troškova parničnog postupka plati 6.120,00 KM.

O b r a z l o ž e n j e

Prvostupanjskom presudom Općinskog suda u Sarajevu, broj 65 0 Rs 942653 21 Rs od 23.11.2023. godine usvojen je prvi tužbeni zahtjev i utvrđeno da su stupanjem na snagu Kolektivnog ugovora o pravima i obvezama poslodavaca i radnika u djelatnosti doktora medicine i stomatologije na teritoriji Kantona Sarajevo (Službene novine Kantona Sarajevo, broj 52/19) diskriminirani po osnovu obrazovanja članovi tužitelja – magistri farmacije specijalisti medicinske biohemije, čime je povrijeđeno njihovo pravo na jednako postupanje u oblasti radnih odnosa i to u dijelu kojim su utvrđeni veći  koeficijenti za obračun plate (član 37.), dok je odbijen drugi tužbeni zahtjev kojim je traženo utvrđenje da su stupanjem na snagu Kolektivnog ugovora o pravima i obvezama poslodavaca i radnika u djelatnosti doktora medicine i stomatologije na teritoriji Kantona Sarajevo (Službene novine Kantona Sarajevo, broj 52/19) diskriminirani po osnovu obrazovanja članovi tužiteljice – magistri farmacije, specijalisti medicinske biohemije, čime je povrijeđeno njihovo pravo na jednako postupanje u oblasti radnih odnosa u djelu prava na duži tjedni odmor (članak 22 stavak 1), duži godišnji odmor (članak 24 stavak 1 t. c i d), duže plaćeno odsustvo (članak 29 st. 1, 2 i 3), duže neplaćeno odsustvo (članak 30 st. 1 i 3), pravo na plaću za vrijeme edukacije (članak 31), troškove edukacije (članak 32), prava na procenat uvećanja plaće za stečeno zvanje primarijus (članak 40 stavak 2 alineja 3), prava na veću naknadu za dežurstvo (članak 41), kumulaciju uvećanja plate temeljem uvjeta rada i neograničavanje na dane provedene na radu.
  Određeno je da svaka strana snosi svoje troškove postupka.

Drugostupanjskom presudom Kantonalnog suda u Sarajevu, broj 65 0 Rs 942653 24 Rsž od 10.12.2025. godine, odbijena je žalba tuženog, dok je žalba tužiteljice uvažena i prvostupanjska presuda preinačena usvajanjem i drugog tužbenog zahtjeva. Obvezan je tuženi da tužiteljici naknadi troškove postupka u iznosu od 4.001,40 KM.

	Protiv drugostupanjske presude reviziju je blagovremeno izjavio tuženi, zbog povrede odredaba parničnog postupka i pogrešne primjene materijalnog prava, s prijedlogom da ovaj sud prihvati reviziju i preinači drugostupanjsku presudu odbijanjem tužbenih zahtjeva tužitelja ili ukine drugostupanjsku presudu i vrati predmet na ponovno odlučivanje, uz naknadu revizijskih troškova postupka.

           Tužiteljica nije odgovorila na reviziju.

	Ispitujući pobijanu presudu u granicama propisanim odredbom članka 241 stavak 1 Zakona o parničnom postupku („Službene novine Federacije BiH“, br. 53/03, 73/05, 19/06 i 98/15), ovaj revizijski sud je donio odluku kao u izreci.

	Revizija je osnovana. 

Predmet spora u ovoj pravnoj stvari jeste utvrđenje diskriminacije članova  tužiteljice (Komore medicinskih biokemičara Federacije Bosne i Hercegovine), kao magistara farmacije i specijalista medicinske biokemije, u odnosu na doktore medicine i stomatologije i to temeljem obrazovanja, a koja diskriminacija se ispoljava u potpisanom Kolektivnom ugovoru o pravima i obvezama poslodavaca i radnika u djelatnosti doktora medicine i stomatologije na teritoriji Kantona Sarajevo (Službene novine Kantona Sarajevo, broj 52/19) na način što je tim kolektivnim ugovorom doktorima medicine i stomatologije određen veći koeficijent za obračun plaće, te veća prava iz radnog odnosa: duži tjedni odmor, duži godišnji odmor, duže plaćeno odsustvo, duže neplaćeno odsustvo, pravo na plaću za vrijeme edukacije, troškovi edukacije, prava na procenat uvećanja plaće za stečeno zvanje primarijus, pravo na veću naknadu za dežurstvo, kumulaciju uvećanja plate temeljem uvjeta rada i neograničavanje na dane provedene na radu.

           	Nesporno je da su članovi tužiteljice magistri farmacije i medicinski biokemičari, da je tuženi 03.11.2017. godine sa Sindikatom radnika u zdravstvu u Kantonu Sarajevo kao reprezentativnim sindikatom zaključio Kolektivni ugovor o pravima i obvezama poslodavaca i radnika u oblasti zdravstva za područje Kantona Sarajevo (Službene novine Kantona Sarajevo  broj 44/17), kojim je odredbom članka 33 stavak 1 određeno da se pojedinačni poslovi, odnosno zanimanja razvrstavaju prema složenosti poslova radnog mjesta u grupe složenosti sa koeficijentima složenosti u rasponu od 1,00 do 4,40, pa su u t.  12, 13 i 14 razvrstani poslovi zanimanja IX grupe i određeni koeficijenti, gdje je točkom 11 određeno zanimanje IX/1 grupe - koeficijent složenosti 3,50  i izričito navedeno da su to zanimanja odnosno poslovi za koja je potrebna visoka stručna sprema zdravstvenog smjera: 1. doktor medicine 2. doktor stomatologije i 3. magistar farmacije, dok su je u točki 13  navedeno zanimanja IX/3 grupe - koeficijent složenosti 4,20 i da su to složeni i vrlo složeni poslovi za koje je potrebna visoka stručna sprema zdravstvenog usmjerenja i specijalizacija.

           Nesporno je i da je samo pet dana kasnije, 08.11.2017. godine tuženi sa Sindikatom doktora medicine i stomatologije na teritoriji Kantona Sarajevo zaključio Kolektivni ugovor o pravima i obvezama poslodavaca i radnika u djelatnosti doktora medicine i stomatologije na teritoriji Kantona Sarajevo (Službene novine Kantona Sarajevo broj 45/17), kojim je odredbom članka 37 stavak 1 određeno da se pojedinačni poslovi, odnosno zanimanja razvrstavaju  u tri grupe složenosti pa su u I grupu, sa koeficijentom složenosti 3,9 uvrštena zanimanja odnosno poslovi za koja je potrebna visoka stručna sprema, doktor medicine i doktor stomatologije, a u II grupu, sa koeficijentom složenosti 4,7 uvršteni su složeni i vrlo složeni poslovi za koje je potrebna visoka stručna sprema, doktor medicine i doktor stomatologije i specijalizacija. 

           Također je nesporno da je tuženi 20.12.2019. godine sa Sindikatom doktora medicine i stomatologije Kantona Sarajevo, zaključio Kolektivni ugovor o pravima i obvezama poslodavaca i radnika u djelatnosti doktora medicine i stomatologije na teritoriji Kantona Sarajevo (Službene novine Kantona Sarajevo broj 52/19), kojim je odredbom članka 37 stavak 1 određeno da se pojedinačni poslovi, odnosno zanimanja razvrstavaju  u tri grupe složenosti, pa su u II grupu, sa koeficijentom složenosti 5,4 uvršteni složeni i vrlo složeni poslovi za koje je potrebna visoka stručna sprema, doktor medicine i doktor stomatologije i specijalizacija.

            Drugostupanjski sud smatra da su na taj način, donošenjem prethodno navedenih kolektivnih ugovora samih po sebi, doktori medicine i stomatologije koji imaju specijalizaciju stavljeni u povoljniji položaj u odnosu na magistre farmacije koji imaju specijalizaciju iz oblasti biokemije i koji su na ovaj način diskriminirani. 

            Pobijana presuda nije pravilna i zakonita.

          	Prema članku 2 Zakona o zabrani diskriminacije („Sl.novine F BiH“, br. 59/09 i 66/16), diskriminacijom se smatra svako različito postupanje, uključujući svako isključivanje, ograničavanje ili davanje prednosti utemeljeno na stvarnim ili pretpostavljenim osnovama prema bilo kojoj osobi ili grupi osoba i onima koji su s njima u rodbinskoj ili drugoj vezi na osnovu njihove rase, boje kože, jezika, vjere, etničke pripadnosti, invaliditeta, starosne dobi, nacionalnog ili socijalnog porijekla, veze s nacionalnom manjinom, političkog ili drugog uvjerenja, imovnog stanja, članstva u sindikatu ili drugom udruženju, obrazovanja, društvenog položaja i spola, seksualne orijentacije, rodnog identiteta, spolnih karakteristika, kao i svaka druga okolnost koja ima za svrhu ili posljedicu da bilo kojoj osobi onemogući ili ugrozi priznavanje, uživanje ili ostvarivanje na ravnopravnoj osnovi, prava i sloboda u svim oblastima života.

         Prema članku 15 Zakona o zabrani diskriminacije, svim postupcima predviđenim tim zakonom, kada osoba ili grupa osoba, na osnovu njima raspoloživih dokaza, učine vjerovatnim da je došlo do diskriminacije, teret dokazivanja da nije došlo do diskriminacije leži na suprotnoj strani.
          
         Sukladno navedenim zakonskim odredbama, kod utvrđivanja diskriminacije obvezno se provodi test tereta dokazivanja. Ovaj test na strani oštećenog (tužiteljica) podrazumijeva (prvobitni teret): a) zaštićeni temelj (osnov), b) uporednik i c) različit tretman, a na strani počinitelja (tužene): a) da situacija nije slična ili uporedna, b) da se razlika ne temelji na zaštićenom temelju (osnovu) i c) ako to ne dokaže, da dokaže postojanje objektivnog ili razumnog objašnjenja (opravdanja) da tako postupi.

          Proizilazi da je tužiteljica bila dužna učiniti vjerojatnim zaštićeni pravni temelj, a što je prema tvrdnjama tužbe obrazovanje članova tužene za oba tužbena zahtjeva, odnosno za određivanje koeficijenta za obračun plaće (prvi tužbeni zahtjev) i za određivanje prava na duži tjedni i godišnji odmor, duže plaćeno i neplaćeno odsustvo, prava na plaću za vrijeme edukacije i troškove edukacije, povećanje plaće za stečeno zvanje primarijusa, na veću naknadu za dežurstvo, pravo na kumulaciju plaće temeljem uvjeta rada i neograničavanje na dane provedene na radu (drugi tužbeni zahtjev).

         Prava koja tužiteljica za svoje članove nastoji izjednačiti sa pravima doktorima medicine i stomatologije (specijaliste i/ili nespecijaliste) jesu prava koja proizilaze iz rada i to prema složenosti poslova prema kojim se određuje koeficijent za obračun plaće i druga pripadajuća prava koja se vezuju za rad i radno mjesto, dok je obrazovanje dodatni element/parametar propisan kao uvjet za obavljanje određene vrste složenosti poslova. Prava iz radnog odnosa koja su priznata doktorima medicine i stomatologije sa kojim se članovi tužiteljice žele izjednačiti (plaća, odsustva, naknade i druga prava), vezana su prvenstveno za konkretni rad koji se obavlja kod poslodavca, dok je obrazovanje preduvjet za taj rad, odnosno zasnivanje radnog odnosa na određenom radnom mjestu za koje je vezana određena složenost, vrstu i specijalizaciju poslova. 

           Člankom 77 stavak 2 Zakona o radu F BiH propisano je da se pod radom jednake vrijednosti podrazumijeva rad koji zahtijeva isti stupanj stručne spreme, istu radnu sposobnost, odgovornost, fizički i intelektualni rad, vještine, uvjete rada i rezultate rada. Onaj tko tvrdi da je različito tretiran, pa prema tome i diskriminiran različitim plaćanjem za isti rad, dužan je učiniti vjerojatnim da se radi o istom stupnju stručne spreme, istoj radnoj sposobnosti, istoj odgovornosti, istom fizičkom odnosno intelektualnom radu, vještinama, uvjetima i rezultatima rada. Tužiteljica u ovoj pravnoj stvari nije učinila vjerojatnim da se rad njenih članova može porediti sa radom doktora medicine i stomatologije (specijalisti i/ili nespecijalisti) sa čijim radom se nastoje izjednačiti zahtjevom za zaštitu od diskriminacije. Zbog toga tužiteljica sa svoje strane nije dokazala ni minimum preduvjeta (stupnja vjerojatnosti) za postupanje u predmetima diskriminacije (temelj diskriminacije, usporednik, različit tretman), čime teret dokazivanja nije prešao na tuženog, koji je cijelo vrijeme osporavao pravo tužiteljice na izjednačavanje njenih članova na traženi način.  

           Stoga je u ovoj pravnoj stvari u kojoj se traži zaštita od diskriminacije trebalo prije svega poći od toga da je zaštićeni temelj/osnov rad, potom utvrditi da li se radi o usporedivom zaštićenom temelju i to po pitanju istovrsnog/bitno jednakog rada kod usporedne grupe. Na tužiteljici je bio teret prvobitnog dokazivanja vjerojatnosti zaštićenog temelja (osnova), ukazivanja na usporednu grupu i tek potom različito tretiranje, dok je tužiteljica učinila vjerojatnim jedino različit tretman, što samo po sebi ne čini diskriminaciju. Po pitanju rada koji obavljaju članovi tužiteljice (magistri farmacije i specijalisti medicinske biokemije) i složenosti poslova u odnosu na doktore medicine i stomatologije (specijalisti i/ili nespecijalisti) tužiteljica nije učinila vjerojatnim ni u najmanjem stupnju istovjetnosti/usporedivosti rada, vrste i složenosti poslova članova tužiteljice i doktora medicine i stomatologije (specijalisti i/ili nespecijalisti) i s tim u vezi određivanja koeficijenta složenosti tih poslova, pa time nije učinila vjerojatnim niti da nema nikakvog osnova za razlikovanje koje je tuženi u odnosu na doktore medicine i stomatologije (specijalisti i/ili nespecijalisti) učinio potpisivanjem predmetnih kolektivnih ugovora. Dodatno, tužiteljica vjerojatnost nije dokazala ni po temelju (osnovu) obrazovanja na koji se sama poziva i na kojem temelji tužbene zahtjeve, jer iz pobijane i prvostupanjske presude se ne može vidjeti na koji način i u kojem stupnju obrazovanja su konkretno obrazovani članovi tužiteljice, a u odnosu na doktore medicine i stomatologije (program visokoškolskih ustanova, trajanje obrazovanja, akademske i stručne titule i drugo), da li su i sami magistri farmacije i  specijalisti medicinske biokemije kao članovi tužiteljice između sebe jednakog obrazovanja, a pogotovo u odnosu na usporednu grupu itd.  

             Sudovi prvog i drugog stupnja su u cijelosti propustili izvršiti utvrđivanje postojanja zaštićenog temelja (osnova) i vjerojatnosti nejednakog postupanja u odnosu na usporednu grupu kao preduvjet za dalje utvrđivanje diskriminacije (s tim što u postupku nisu ni predloženi ni izvedeni dokazi u tom pravcu, što je bio prvobitni teret na tužiteljici).          

            Rad doktora medicine propisan je člankom 5 Zakona o liječništvu F BiH („Sl.novine F BiH“, broj 56/13), koji kaže da je svrha liječničke djelatnosti zaštita zdravlja pojedinca, porodice i cjelokupnog stanovništva i obuhvata: 1. identifikaciju faktora koji mogu ugroziti zdravlje; 2. razumijevanje pacijenta, njegovog znanja i stavova, te pokazivanje empatije prema pacijentu i njegovoj porodici; 3. pregled kojim se utvrđuje postojanje ili nepostojanje tjelesnih, odnosno psihičkih bolesti, tjelesnih oštećenja ili anomalija; 4. procjenu stanja iz točke 1 stavak 3 ovog članka pomoću medicinskih dijagnostičkih instrumenata, postupaka i sredstava; 5. liječenje i rehabilitaciju; 6. sprečavanje bolesti, zdravstveni odgoj i prosvjećivanje sa ciljem jačanja zdravlja stanovništva; 7. propisivanje lijekova i medicinskih sredstava u skladu sa propisima o lijekovima i medicinskim sredstvima; 8. mrtvozorništvo i obdukciju umrlih osoba; 9. izdavanje liječničkih uvjerenja, svjedodžbi, potvrda i mišljenja, 10. javno-zdravstvene aktivnosti usmjerene na izučavanje, očuvanje i unapređenje zdravlja stanovništva, kao i organizaciju i funkcioniranje zdravstvenog sistema, i 11. druge radnje i aktivnosti koje proizlaze iz općih i posebnih propisa. 

            Člankom 5 st. 2 i 3 Zakona o stomatološkoj djelatnosti F BiH („Sl.novine F BiH“, broj 37/12), određena je stomatološka zaštita koja obuhvaća: 1) očuvanje i unapređenje oralnog zdravlja, otkrivanje i suzbijanje faktora rizika za nastanak oboljenja zuba i usta; 2) promociju zdravih stilova života koji posebno doprinose očuvanju i zaštiti oralnog zdravlja sa naglaskom na značaj oralnog zdravlja u okviru cjelokupnog zdravstvenog stanja pojedinca; 3) provođenje preventivnih programa stomatološke zaštite djece, mladih i trudnica, uključujući i saniranje zuba predškolske djece; 4) sprečavanje, suzbijanje i rano otkrivanje oboljenja zuba i usta; 5) pravovremenu dijagnostiku, liječenje i rehabilitaciju oboljelih i povrijeđenih; 6) informacije koje su stanovništvu ili pojedincu potrebne za odgovorno postupanje i ostvarivanje prava na zdravlje, uključujući i oralno zdravlje.

         	Tužiteljica nije ni navela, a kamoli učinila vjerojatnim (dokazala) da njeni članovi obavljaju jednak odnosno usporediv rad kao i usporedna grupa na čija se prava poziva (doktori medicine i stomatologije specijalisti i/ili nespecijalisti). Dapače, nije predložila niti izvela niti jedan dokaz koji se tiče rada i radnog odnosa njenih članova, dok nije moguće jedino po nazivu (magistri farmacije i specijalisti biokemije) utvrđivati koji to konkretan rad članovi tužiteljice obavljaju i da li taj rad odgovora radu iz citiranih zakonskih odredbi djelatnosti doktora medicine i stomatologije (specijalisti i/ili nespecijalisti), makar i u stupnju najmanje vjerojatnosti. 

           Stoga nije pravilan ni zaključak drugostupanjskog suda da je diskriminacija otkolonjena zaključenjem Kolektivnog ugovora o pravima i obvezama poslodavaca i radnika u oblasti zdravstva za područje Kantona Sarajevo (Službene novine Kantona Sarajevo, broj 20/22), obzirom da je konkretno zaključenje kolektivnog ugovora rezultat pregovaranja ugovornih strana, a ne posljedica otklanjanja diskriminacije koju tužiteljica u ovoj pravnoj stvari nije učinila vjerojatnom, kako je ovdje sveukupno obrazloženo (temelj/osnov, usporednik i različit tretman).
    
           Kako je revizija osnovana, sud je reviziju prihvatio i temeljem odredbe članka 250 stavak 1 Zakona o parničnom postupku pobijanu presudu preinačio.

          	Obzirom na konačni uspjeh u parnici, na temelju članka 397 stavak 2, u vezi sa člankom 386 stavak 1 Zakona o parničnom postupku, ovaj sud je utvrdio da su ukupni troškovi postupka koje tužiteljica ima nadoknaditi tuženom, sukladno članku 395 Zakona o parničnom postupku, iznose 6.120,00 KM (2.520,00 KM za prvostupanjski postupak, od čega 720,00 KM za sastav odgovora na tužbu, 720,00 KM za zastupanje na pripremnom i 360,00 KM na nastavku pripremnog ročišta, te 720,00 KM na ročištu za glavnu raspravu; 1.260,00 KM za drugostupanjski postupak/sastav žalbe po članku 12 Tarife o nagradama i naknadi troškova za rad odvjetnika F BiH „Sl.novine F BiH“, br. 22/04 i 24/04; 2.340,00 KM, za sastav revizije po članku 15 Tarife o nagradama i naknadi troškova za rad odvjetnika F BiH „Sl.novine F BiH“, broj 43/25/240).


                                                                                                     Predsjednica vijeća
                                                                                                     Amira Sadović, s.r.

